送劉初平謁會稽范吏部
作者：劉敞
朝代：宋

paragraphs: 劉生大梁客，五十恥獨醒。
觀書泛爲通，不肯明一經。
壯歲懷慷慨，邊游忍伶仃。
擔簦售白璧，垂蒯提青萍。
歸來面朝士，口寫山川形。
公侯盡高意，禮數争分庭。
落魄破小節，浮游謝塵冥。
詼諧若流輠，捷勝如建瓴。
荏苒混朝市，繽紛邁年齡。
有云致官爵，百說無一聽。
二子才劍吷，衆豪固螟蛉。
以兹滯玉帛，亦不羞巖坰。
太尉辟開府，中丞請居廷。
拂衣東南走，高揖千巖青。
禹穴發窮寶，雷門叩驚霆。
邦侯萬人傑，憂國心無寧。
得善輙觧榻，發奇肖開硎。
抽辭肯聽瑩，宴舊方淹停。
箬下進醇酎，鑑中結飛鈴。
高哉鴻鵠心，去矣窮滄溟。